Volkswagen Golf III

Volkswagen Golf III (Typ 1H) on Volkswagenin Golf-mallin kolmas sukupolvi, jota valmistettiin vuosina 1991–1997, farmaria vuoteen 1999 ja cabrioletia vuoteen 2002 saakka. Kolmannen sukupolven Golfin sedan-korinen sisarmalli on nimeltään Vento, jonka myynti alkoi vuonna 1992. Golfia kehuttiin hyvistä ajo-ominaisuuksista, turvallisuudesta ja taloudellisista moottoreista. Moitteita malli sai puolestaan keskimääräistä suuremmista vikamääristä ja perusmallien niukasta varustelusta. Suurimpia ongelmakohtia ovat esimerkiksi taka-akselisto, kohonneet pakokaasupäästöt ja ovien lukot. Golf valittiin Vuoden autoksi Euroopassa 1992.

Volkswagen Golf (1991–2002) 

Kolmannen sukupolven Volkswagen Golf tuli Suomessa myyntiin joulukuussa 1991. Suomen moottorivalikoima oli aluksi seuraava: CL/GL 1,4 (60 hv), CL/GL 1,8 (75 hv) ja CL 1,9 Eko-TD (75 hv). Muilla markkinoilla oli tarjolla myös 90-hevosvoimainen TDI ja keväästä 1996 lähtien myös sen 110-hevosvoimainen versio. Dieselmoottorin yhteyteen oli saatavilla puoliautomaattinen Ecomatic-vaihteisto, jossa vaihteet on sijoitettu manuaalivaihteiston tavoin H-kaavion mukaisesti, mutta kytkinpoljinta ei tarvita.

Syksyllä 1992 markkinoille tuli 2,8 VR6 (174 hv) ja vuotta myöhemmin CL/GL 1,6 (75 hv), GTI 2,0 (115 hv) sekä GTI 2,0 16V (150 hv). VR6- ja GTI-malleissa oli hieman normaalia jäykempi jousitus. Joillain markkinoilla oli saatavana myös 2,9-litrainen VR6 (190 hv).

Ensimmäistä kertaa Golfin historiassa esiteltiin syksyllä 1993 farmarimalli Golf Variant, jonka myynti alkoi Suomessa lokakuussa. Valikoimassa olivat CL 1,8 (75 hv), CL/GL 1,8 (90 hv), GL 2,0 ja CL 1,9 Eko-TD.

Samana vuonna markkinoille tuli myös avomalli Golf Cabriolet. Edellistä mallia oli valmistettu vuodesta 1979 lähtien.Perusmalli CL (Comfort Luxus) oli niukasti varustettu. Vakiovarusteina oli lämmitettävät etuistuimet, kaksiosainen takaselkänoja, valaistu hansikaslokero, sävylasit, turvavöiden esikiristimet ja lukuvalo edessä. 1,8-litraisessa ja dieselissä oli lisäksi kierroslukumittari ja ohjaustehostin. Saksassa varustelu oli vieläkin niukempi, sillä kaksiosainen takaselkänoja, sävylasit ja istuinlämmittimet puuttuivat.

GL (Gehobener Luxus) sisälsi lisäksi plyysiverhoilun, tavaratilan valaistuksen, keskuslukituksen sekä korinväriset puskurit ja ulkopeilit. GL-mallin myynti Suomessa oli vähäistä.

VR6:een kuului ABS-jarrut, kaksi turvatyynyä, ulko- ja öljynlämpömittarit, ajotietokone, takaistuinten pääntuet, sähköpeilit, metalliväri, takaspoileri, helmalevikkeet, tasauspyörästön lukko, kevytmetallivanteet sekä sähköikkunat edessä ja takana.GTI-mallissa oli VR6:n lisäksi urheiluistuimet, muttei ABS-jarruja, turvatyynyjä, kevytmetallivanteita, sähköikkunoita eikä pääntukia takaistuimilla. 

Syksyllä 1993 vakiovarusteisiin lisättiin lämmitettävät sähköpeilit, ajonestolaite ja ohjaustehostin. VR6:sta karsittiin sähköikkunat. Variantissa oli CL:n lisäksi keskuslukitus ja valaistu tavaratila.

Vuosimallin 1995 autoissa oli uudenmallinen ohjauspyörä. Vakioksi tuli ajovalojen päällä olosta kertova summeri. Volkswagenin mukaan valomuisti ei ollut tarpeellinen vakiovaruste. GTI 16V:hen tuli vakiovarusteeksi ABS-jarrut. Kuljettajan turvatyyny oli vakiovarusteinen vuoden 1996 alusta lähtien.

Vuoden 1997 alusta lähtien tarjolle tuli Komfort-paketti, johon kuului matkustajan turvatyyny, metalliväri, radiovalmius kahdeksalla kaiuttimella sekä lisäjarruvalo.Golf ja Vento poistuivat markkinoilta vuoden 1997 lopussa, hieman ennen Golf IV:n toimitusten alkamista. Variant pysyi kuitenkin mallistossa elokuuhun 1999 saakka, kunnes IV:stä tuli saataville farmari. 

Cabriolet koki vuonna 1998 kasvojenkohotuksen, jossa sen ulkonäköä muutettiin enemmän Golf IV:tä muistuttavaksi. Sisällä ohjauspyörä, verhoilukankaat ja mittaristo vaihtuivat samanlaisiin kuin IV:ssä. Monissa yhteyksissä malli tunnetaan nimellä Golf Cabriolet 3.5. Valmistus päättyi vuonna 2002.

Erikoismallit 

Kolmannen sukupolven Golfista on valmistettu sen historian aikana lukuisia erikoismalleja. Volkswagen sponsoroi muutamien yhtyeiden Euroopan kiertueita ja näiden mukaan nimettyjä erikoismalleja oli myynnissä Suomessakin. Esimerkiksi kesällä 1996 Bon Jovin konsertoidessa Helsingissä markkinoitiin kyseistä Golf-erikoismallia.
GT/GTD ei ollut varsinainen erikoismalli, mutta sitä ei ollut Suomen tuontiohjelmassa. GT:ssä oli CL-tason lisäksi 10 millimetriä madallettu alusta, urheiluistuimet, ajotietokone (ei dieselmalleissa), kaksoisajovalot sekä pienet etu- ja takaspoilerit. Puskurit ja ulkopeilit olivat osittain korinväriset. Moottorina oli GT:ssä 1,8 (90 hv), Eko-D (75 hv) GTD:ssä ja TDI (90/110 hv) GT TDI:ssä.
 GT Special/GTD Special tuli saatavaksi hatchbackeihin heti vuoden 1991 lopussa ja Variantiin syksyllä 1993. Se säilyi vuoteen 1997 asti. GT/GTD:n lisäksi siinä oli keskuslukitus, sävylasit, lasinen kattoluukku, Beta-radio/kasettisoitin, tummennetut takavalot sekä 15 tuuman BBS-kevytmetallivanteet. Syksystä 1994 lähtien varusteissa oli myös sähköikkunat ja lämmitettävät sähköpeilit.
 Harlequin oli mallivuoden 1996 aikana tarjottu erikoismalli. Näiden mallien koripaneelit ovat eri värisiä, ja valittavana oli yhteensä neljä erilaista väriyhdistelmää. Harlequin-mallit menivät kuitenkin huonosti kaupaksi, joten ne ovat nykyisin harvinaisuuksia.
 New Orleans oli syksyn 1993 erikoismalli, jossa oli CL:n lisäksi vihertävät sävylasit, lasinen kattoluukku, Alpha-radio, lämmitettävät lasinpesusuuttimet, kierroslukumittari ja ohjauspyörän korkeussäätö. Verhoilu oli musta. Tarjolla oli kaikki moottorit 90-hevosvoimaisiin asti.
 Savoy oli myös myynnissä syksyn 1993 ajan. Siihen kuului Alpha-radio, etusumuvalot, ilmastointi, kierroslukumittari ja pääntuet takaistuimilla. Verhoilu oli musta ja takavalot oli osittain tummennettu. Moottoreista oli tarjolla 75–115-hevosvoimaiset.
 CL/GL Europe oli tarjolla vuoteen 1997 asti. CL Europessa oli ABS-jarrut, vihertävät sävylasit, kaksiosainen takaselkänoja, kuljettajan istuimen korkeussäätö, pääntuet takaistuimilla, keskuslukitus, sähkötoiminen kattoluukku, Beta-radio ja lämmitettävät lasinpesusuuttimet. GL-mallissa oli lisäksi ohjauspyörän korkeussäätö ja sähköikkunat. Tarjolla oli kaikki moottorit 90-hevosvoimaisiin asti.
 VR6 Highline oli tarjolla vuoden 1994 alusta lähtien. Varustukseen sisältyi ilmastointi, nahkaverhoilu, pääntuet takaistuimilla, ovivalot, kahdeksan kaiutinta, veluurimatot, 15 tuuman BBS-kevytmetallivanteet sekä korinväriset puskurit, ulkopeilit ja kylkilistat.
 Pink Floyd oli myynnissä vuoden 1994 ajan. Mallissa oli Beta-radio, korinväriset ulkopeilit ja lämmitettävät pesusuuttimet. Variantissa oli lisäksi korinväriset puskurit, varashälytin ja BBS-kevytmetallivanteet. Verhoilu oli musta puna-sini-vihrein koristein.
 Avenue esiteltiin syksyllä 1994. Siinä oli GL:n lisäksi urheiluistuimet, Beta-radio, lasinen kattoluukku, lämmitettävät pesusuuttimet, pääntuet takaistuimilla, sähköikkunat, kaksoisajovalot, ajonestolaite sekä tummennetut takavalot ja sivuvilkut.
 Colour Concept tuli myös vuoden 1994 syksyllä ja oli tarjolla 1997 asti. Varusteina oli 15 tuuman kevytmetallivanteet, kaksivärinen nahkaverhoilu, urheiluistuimet, keskuslukitus ja sähköikkunat. Saatavana oli viisi voimakasta ulkoväriä. Moottoriksi oli saatavilla vähintään 90-hevosvoimaiset vaihtoehdot VR6:een asti.
 Young Family -nimisessä Variantin perheversiossa oli CL-varusteiden lisäksi kattokaiteet, 14 tuuman kevytmetallivanteet, pääntuet takaistuimilla, urheiluistuimet sekä ohjauspyörän ja istuimen korkeussäädöt.
 Rolling Stones oli markkinoilla vuoden 1995 ajan, ja mallia myytiin myös Suomessa. Saksassa oli kuitenkin hieman enemmän varusteita, kuten kevytmetallivanteet ja Beta-radio. Tarjolla oli moottoreita 90-hevosvoimaisiin asti.
 Movie oli mallivuoden 1996 erikoisuus, joka vastasi CL:ää lisättynä urheiluistuimilla ja kuljettajan istuimen korkeussäädöllä. Moottorivaihtoehtoja oli 90-hevosvoimaisiin asti.
 Bon Jovi esiteltiin keväällä 1996. Varusteina oli 15 tuuman BBS-kevytmetallivanteet, Beta-radio, keskuslukitus, sähköikkunat, lämmitettävät korinväriset sähköpeilit, nahkaverhoiltu ohjauspyörä, urheiluistuimet sekä tummennetut takavalot ja sivuvilkut. Mallin sai kaikilla alle 2,0-litraisilla moottoreilla.
 Classic Edition oli keväällä 1996 esitelty Cabrioletin varustepaketti. Se sisälsi 15 tuuman BBS-kevytmetallivanteet, nahkaverhoilun, Gamma-radion, sähköikkunat, keskuslukituksen, lämmitettävät sähköpeilit, nahkaverhoillun ohjauspyörän, lämmitettävät etuistuimet ja täysin korinväriset puskurit.
 20 Jahre GTI oli GTI:n juhlamalli vuodelta 1996. Siihen kuului 16 tuuman kevytmetallivanteet, lasinen kattoluukku, punaiset raidat puskureissa, Gamma-radio, kromatut kaksoispakoputket ja golfpalloa muistuttava vaihteenvalitsimen nuppi.
 50 Jahre auto, motor und sport oli kesän 1996 juhlamalli. Varusteina oli 15 tuuman BBS-kevytmetallivanteet, nahkaverhoilu, Gamma-radio/CD-soitin, sähköikkunat ja -peilit, keskuslukitus sekä lämmitettävät etuistuimet. Moottorina oli 90-hevosvoimainen TDI.
 Joker esiteltiin vuoden 1996 lopussa. Vakiona oli kevytmetallivanteet, osittainen nahkaverhoillut istuimet, keskuslukitus, Beta-radio, vihertävät sävylasit ja sähköpeilit. Verhoilu oli värikäs ja takavalot tummennetut. Tarjolla oli kaikki moottorit 110-hevosvoimaiseen asti.
 Trendline oli lievästi urheilullinen ja tarjolla syksystä 1996 lähtien. Mallin kuului urheiluistuimet, pääntuet takaistuimilla, sisävalon viive, vihertävät sävylasit sekä tummennetut takavalot ja sivuvilkut.
 Family oli tarjolla vuonna 1997. Varusteina oli sivuturvatyynyt, pääntuet takaistuimilla, Alpha-radio, lisäjarruvalo, lasinen kattoluukku ja etuistuinten korkeussäätö.

Lähteet

Aiheesta muualla 

Golf 3
C-segmentin autot
1990-luvun autot
2000-vuosikymmenen autot